《古泉三十六韵》
清代·鲍康

雅癖推金石，鲰生更癖泉。搜罗偿夙愿，辛苦忆儿年。

和峤情同锢，洪遵志续编。标新胪大小，绘影肖方圜。

制向锱铢析，文徵面背全。殊形刀诘屈，异样布精坚。

厌胜间情肆，题祥吉语联。旁稽瀛海外，详纪夏殷前。

芬讶黏襟古，晖惊烛几鲜。青红苔绣湿，斑駮土花妍。

偶值奇相饷，真令喜欲颠。五金纷冶铸，廿载耐磨研。

贪许钩心斗，趋嗔捷足先。穷檐晨访踏，列肆夕流连。

痴尚夸奇观，贫偏结古缘。但教珍翠椟，那惜卖珠钿。

纨扇光如拭，藤床梦也牵。选叨刘宠赠，佩比阮修悬。

旧谱瘢频索，新诗句好传。妒嗤悭出手，羡笑久垂涎。

赝鼎思争售，鱼珠愧未捐。轶材搜宝钞，余事侑琼筵。

雨过吟秋馆，凉招薄暮天。半生忙似贾，此日快疑仙。

筠箔澄于水，纱窗白胜绵。瓯香斟苦茗，炉翠篆疏烟。

罗列缣囊富，纵横锦箧骈。螺丸磨处腻，蚬楮拓来便。

绮席人高踞，璇闺侣乍延。登登声著纸，悄悄影移砖。

古篆盘蜗结，名书舞鹤翩。神争碑版秀，字证鼎彝镌。

墨本装缃帙，邮筒递彩笺。剖疑滋辨论，数典费言诠。

探袖逾三百，论缗贮十千。书迂还著录，兀兀事丹铅。

作者简介：（1810—?）清安徽歙县人，字子年。鲍桂星侄。道光间举人，官至夔州知府。以忤上官归里。考藏古代钱币，海内推为专家。有《观古阁泉说》、《清朝谥法考》、《泉注》等。